
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL



Tasg 2

Arsylwi ar Ymarfer
Canllawiau: 

Rhaid i ddysgwr ddewis arsylwi ar ymarfer gwaith cymdeithasol uniongyrchol gyda phobl sydd angen gofal a chymorth a/neu’u gofalwyr. Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.    Rhaid gofyn am ganiatâd yr unigolyn/unigolion sydd angen gofal a chymorth a/neu’u gofalwyr cyn cynnal yr arsylwi. Rhaid i'r gwaith arsylwi gael ei wneud gan arsylwr sydd â chymwysterau gwaith cymdeithasol ac sydd ag o leiaf dair blynedd o brofiad (mae’r meini prawf wedi eu nodi yn y Llawlyfr Rhaglen). Rhaid i'r arsylwi fod am 30 munud o hyd o leiaf. Bydd yr arsylwr yn derbyn adborth gan yr unigolyn/unigolion sydd angen gofal a chymorth a/neu’u gofalwyr gan ddefnyddio'r profforma isod neu un a luniwyd gan y dysgwr ei hun ar ddiwedd yr ymweliad.  

Y dysgwr sy’n gyfrifol am ddarparu dull o gasglu adborth i’w ddefnyddio gan yr arsylwr. Gall hwn fod wedi’i lunio ganddyn nhw eu hunain, a/neu wedi’i addasu i weddu i anghenion yr unigolyn. Gellir defnyddio’r profforma a ddarperir lle bo’n briodol. Bydd y dull a ddefnyddir yn dibynnu ar oed, gallu ac anghenion iaith/cyfathrebu yr unigolion sydd angen gofal a chymorth a/neu’u gofalwyr. 

Bydd yr adran hon yn cynnwys enghreifftiau o’r modd y mae cyfathrebu effeithiol yn dylanwadu ar ymarfer o ran defnydd o iaith, anghenion iaith a sensitifrwydd at ddiwylliant. Rhaid i chi ddangos egwyddorion y “Cynnig Gweithredol” a chyfeirio at “Mwy na Geiriau” (Llywodraeth Cymru, 2012).

Rhaid i chi fodloni’r Canlyniadau Dysgu ar gyfer y dasg hon (gweler atodiad 5 y llawlyfr).  

Atebwch y cwestiynau isod.

Crynodeb Arsylwi 

Dylech gynnwys enw’r tyst arbenigol sy’n arsylwi yn adran manylion y dysgwr o’r portffolio.

Dyddiad yr arsylwi:  13.03.2026

I’w gwblhau gan y dysgwr. 









	Cwestiwn:
Cyd-destun
Nodwch yr amcanion gwaith cymdeithasol a rhowch ddisgrifiad byr o'r sefyllfa gan gynnwys y cyd-destunau daearyddol a deddfwriaethol ac unrhyw faterion perthnasol o ran diwylliant, ethnigrwydd ac iaith, gan gynnwys sut y cafwyd cydsyniad a sut rydych chi wedi ystyried effaith yr arsylwi ar yr unigolyn sydd angen gofal a chymorth a/neu’i ofalwyr.   

Unigolyn yn ei 40au yw 4 sydd yn byw mewn llety wedi’i gefnogi mewn ardal ddaearyddol eithaf gwledig cwpwl o filltiroedd tu allan i’r dref. Ystyriais effeithiau posibl y lleoliad ddaearyddol wledig ar gyfleoedd a dengys ymchwil Ferris-Day et al, (2021) bod ardaloedd gwledig yn aml yn gysylltiedig a llai o wasanaethau arbenigol, anawsterau teithio a mwy o unigrwydd. Mae gan 4 ddiagnosis hirdymor o Schizophrenia. Mae 4 yn profi meddyliau ‘ymwthiol’ a cymerir llawer o sicrwydd i dawelu ei feddyliau. Pwrpas yr ymweliad hwn oedd i fynd dros cynllun gofal a chefnogaeth 4 ac ychwanegu at y cynllun gan wrando ar beth sy’n bwysig iddo. Yn ogystal roeddem am wneud cyfeiriadau i grwpiau lleol yn y gymuned yn ogystal a chyfeirio i weithiwr cefnogol. Siaradwr Cymraeg iaith gyntaf yw 4 a Cymraeg yw iaith staff a thrigolion mwyafrif o’r llety cefnogol. Daw 4 o gefndir ethnig gwyn Cymreig. O safbwynt ddeddfwriaethol mae 4 yn cael ei warchod o dan a.117 y ddeddf Iechyd Meddwl (1983) gan ei fod wedi cael derbyniad i ysbyty seiciatreg o dan a.3 y ddeddf iechyd meddwl (1983) yn y gorffennol. Golygai hyn ei fod yn cael gofal dilynol ar ôl dychwelyd adref o’r ysbyty i gefnogi 4 i beidio a dychwelyd i’r ysbyty a monitro ei iechyd meddwl yn gyson. 

Cefais gydsyniad 4 i gwblhau yr arsylwad hwn trwy ffonio y llety cefnogol a gofyn i gael siarad efo 4. Gan fod 4 yn unigolyn sydd yn profi trafferth cofio gwybodaeth mi yrrais lythyr iddo yn cadarnhau dyddiad yr ymweliad a sicrhau ei fod yn hapus gyda’r trefniant bod fy mentor yn bresennol. Ystyriais bod effeithiau posibl ar 4 wrth wneud yr arsylwad hwn gan ei fod yn unigolyn betrusgar a di-hyder. Er hyn, cadarnhaodd 4 ei fod wedi derbyn fy llythyr ac er mwyn ceisio osgoi unrhyw effeithiau negyddol posibl ar 4 ar gychwyn yr ymweliad cyflwynais fy mentor gan ei wneud yn glir mai fi oedd o dan arsylwad nid 4 a bod modd i’r mentor gamu allan pe bae eisiau ar brydiau. Gwyddwn fy mod mewn sefyllfa i gynnig sicrwydd i 4 am yr arsylwad. Dywedodd 4 ei fod yn fodlon gyda hyn er ei fod yn teimlo ychydig yn bryderus. Wrth egluro hyn sicrheais fy mod yn hyrwyddo ail adran y Cod Ymarfer Proffesiynol sef sefydlu a chynnal ymddiriedaeth unigolion a’i gofalwyr (Gofal Cymdeithasol Cymru, 2017). Cynhaliwyd yr arsylwad hwn yn y llety wedi’i gefnogi lle mae 4 yn byw, sef amgylchedd cyfarwydd iddo a oedd yn debygol o gefnogi ei ymgysylltiad er gwaethaf ei bryder. Roedd staff yn bresennol yn y llety ond ni ddaeth yr aelod staff i mewn i’r ystafell yn ystod yr arsylwad.

Cyfrif Geiriau: 447

300 o eiriau (+/- 10%: dylech gynnwys nifer y geiriau ar ddiwedd pob adran).









	Cwestiwn: 

Myfyriwch yn feirniadol ar eich dulliau a'ch sgiliau cyfathrebu yn ystod yr arsylwi,  gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolyn sydd angen gofal a chymorth a/neu’i ofalwyr.    

Rhaid i chi ddefnyddio dull sy'n canolbwyntio ar yr unigolyn i ddangos eich bod wedi integreiddio moeseg a gwerthoedd gwaith cymdeithasol a’r Cod Ymarfer Proffesiynol. Rhaid i hyn gynnwys ymarfer sy'n dangos sensitifrwydd at ddiwylliant ac iaith ac egwyddorion y “Cynnig Gweithredol” a chyfeirio at “Mwy na Geiriau” (Llywodraeth Cymru, 2012). 

Gan fod 4 yn unigolyn Cymraeg iaith gyntaf, roedd y cynnig rhagweithiol o’r iaith Gymraeg yn hollbwysig. Cyfeirir y ‘Cynnig Rhagweithiol’ at y gallu i ddarparu gwasanaeth trwy gyfrwng y Gymraeg heb i unigolion orfod gofyn amdano (Llywodraeth Cymru, 2022) ac mae’n hanfodol i weithwyr proffesiynol adnabod yr angen ieithyddol ar gyfer cyfathrebu’n effeithiol. Mae ‘Mwy na Geiriau’ hefyd yn fframwaith effeithiol gan Llywodraeth Cymru (2022) yn pwysleisio yr hawl i dderbyn gwasanaeth trwy gyfrwng y Gymraeg. Teimlais bod fy ngallu i gyfathrebu a 4 yn ei iaith ddewisol yn fanteisiol ar gyfer rhoi y llais, dewis a rheolaeth iddo yn unol a’r Ddeddf Gwasanaethau Cymdeithasol a llesiant (Cymru) 2014. Trwy sicrhau fod 4 yn teimlo’n gyfforddus i gyfathrebu a mi yn ei iaith ddewisol, ystyriais fy mod wedi cyflawni rhan 1 y gòd ymarfer proffesiynol trwy barchu safbwyntiau 4 a hyrwyddo ei hawliau ieithyddol (Gofal Cymdeithasol Cymru, 2017).

Wrth fyfyrio ar fy sgiliau cyfathrebu yn ystod yr arsylwad byddaf yn defnyddio model Arnstein (1969) sef ‘A ladder of citizen communication’. Byddaf yn defnyddio graddfa y model ar gyfer myfyrio’n feirniadol ar fy sgiliau cyfathrebu gan edrych ar y 3 cam sef gradd o bŵer y dinesydd yn ystod yr ymweliad, trefnusdeb/tokenism a diffyg pŵer. Pwysleisia Rutter a Brown (2019) sut mae meddwl beirniadol wrth gyfathrebu cydweithredol yn cryfhau hunaniaeth broffesiynol ac yn arwain at benderfyniadau mwy cydbwys a diogel sydd yn hyrwyddo'r canlyniadau gorau i ddefnyddwyr gwasanaethau. O ganlyniad i ddiagnosis 4 o schizoprhenia ac o bosib ASD rwy’n ymwybodol ei fod yn wynebu nifer o heriau wrth gyfathrebu megis gwybyddol, emosiynol a ‘perceptual’. Golygai hyn fy mod wedi defnyddio amrywiaeth eang o sgiliau cyfathrebu yn ystod yr arsylwad.

Pan gyrhaeddom y llety cefnogol roedd 4 yn bwyta ei frecwast ac fe aethom i ystafell fechan gerllaw i aros am dano. Mi wnes i ail drefnu y cadeiriau yn yr ystafell er mwyn eu gwneud yn addas i’r ymweliad. Wrth wneud hyn fy nod oedd cadw 4 ar dop ysgol model Arnstein (1969) ac ystyried pŵer a rheolaeth 4 gan fod dwy berson proffesiynol yn yr ystafell o bosibilrwydd yn achosi pryder i 4. Rwy’n ymwybodol o bwysigrwydd hyrwyddo dinasyddiaeth gynhwysol gan sicrhau bod llais a cyfranogiad unigolion yn ganolog i osgoi tookanism (Pedroni, Pinto, Turati, 2021). 

Roedd hwn yn sesiwn heriol dros ben, o gychwyn yr arsylwad roedd 4 yn colli ei ffocws ac yn profi meddyliau ymyraethol ailadroddus sydd yn nodwedd o’i ddiagnosis o schizophrenia. Siaradodd yn agored am ei feddyliau annymunol a oedd yn awgrymog ac yn ymwneud a rhyw. A gan fod fy mentor yn wyneb newydd i 4 roedd hyn hefyd yn ‘trigger’ iddo. O ganlyniad, y sgil cyfathrebu cyntaf amlwg a ddefnyddiais yn yr arsylwad oedd ymateb yn dawel i feddyliau annymunol/presennol. Mae hwn yn sgil gwerthfawr mewn tîm iechyd meddwl a cefais y cyfle i gryfhau y sgil hwn trwy fynychu cyrsiau ymwybyddiaeth ar sail trawma. Roedd 4 yn ail adrodd ei feddyliau am ryw gan ddeud “dwi ddim yn iawn chi, dwi’n cael meddyliau drwg am gael rhyw gyda dynes”. Wrth gyfathrebu gyda 4 trïais ddilysu ei brofiadau gan ddweud pethau megis “gallaf glywed bod y lleisiau yn teimlo’n wir ac yn codi ofn ond cofiwch mae lleisiau a meddyliau ydi hyn a nid chi”. Defnyddiais dduliau cyfathrebu ail-adrodd i ddehongli y meddyliau roedd 4 yn eu cael mewn ffordd bositif yn hytrach na’u dehongli fel meddyliau peryglus a fyddai’n achosi pryder ychwanegol i 4 (Startup et al, 2007).  Trwy wneud hyn, llwyddais i ddwyn ei ffocws yn ôl i'n sgwrs am gyfnod a pharhau i drafod y cynllun gofal. Fodd bynnag, wrth fyfyrio, nid oedd hyn bob amser yn gynaliadwy gan iddo ddychwelyd at y meddyliau annymunol yn ddiweddarach. 

Wrth fynd ymlaen i drafod cynllun gofal 4, cadwais fy mrawddegau yn fyr ac yn uniongyrchol wrth gyfathrebu gyda 4 gan roi un darn o wybodaeth ar y tro a sicrhau fod 4 yn deall yr iaith. Er enghraifft wrth gyflwyno copi o’i gynllun gofal a chymorth dywedais “dyma eich cynllun gofal” gan adael i 4 feddwl ac ymateb cyn dweud “hwn wnaethom ni tro diwethaf”. Gan fy mod yn adnabod 4 rwy’n ymwybodol ei fod yn cael trafferth cadw gwybodaeth, roedd cyflwyno gwybodaeth mewn adrannau bach yn hollbwysig felly. Mae ymchwil Pazer (2024) yn dangos sut gall anghydbwysedd pŵer edrych yn ystod ymweliadau pan mae gweithwyr cymdeithasol yn mynd i mewn i sefyllfaoedd fel ffigwr awdurdodol sydd yn gallu arwain at ddad-rymusu unigolion. Er fod gweithwyr cymdeithasol yn aml yn dilyn asesiadau neu ddeddfau penodol mae’n bwysig ceisio gwneud hyn trwy edrych ar gryfderau ac adnabod yr unigolyn fel arbenigwr ar ei fywyd ei hun. Ystyriais bod hyn hefyd yn sicrhau fy mod yn gweithio’n unol â adran 3 y gôd ymarfer proffesiynol sef hyrwyddo lles, llais a rheolaeth yr unigolyn a’i ofalwyr (Gofal Cymdeithasol Cymru, 2017). O ganlyniad, trïais sicrhau fod gan 4 reolaeth a phŵer yn ystod yr arsylwad ac ei fod yn aros ar dop yr ysgol yn model Arnstein (1969). Fy nod oedd defnyddio dulliau cyfathrebu sy’n grymuso gan wirio dealltwriaeth 4 yn gyson a cheisio cadw y pŵer yn gyfartal. Er hyn, cydnabyddais bod adegau ble nad oedd 4 ar dop fodel Arnstein (1969) megis yn ystod y cyfnodau lle roedd 4 yn ailadrodd meddyliau rhywiol annymunol, roedd y pŵer yn symud yn ôl ataf oherwydd ei fod yn dibynnu arnaf i ddilysu, tawelu ac ail-fframio’r profiadau. Roedd hyn yn adlewyrchu diffyg pŵer dros ei feddyliau ei hun, ac roedd fy ymateb tawel yn hanfodol i adfer rhywfaint o reolaeth iddo.

Wrth drafod cynllun gofal 4 a chyrraedd yr adran ‘beth sy’n bwysig, hobïau a diddordebau’, roedd 4 yn frwdfrydig wrth sôn am ei ddiddordeb mewn pysgota a’i awydd i fynd yn amlach. Roedd hyn yn gyfle i roi ffocws ar 4 a defnyddio sgil gwrando gweithredol, gan sicrhau ymarfer person ganolog a chryfderau-seiliedig. Mae Washburn a Grossman (2017) yn nodi bod gweithio’n berson ganolog yn golygu gwrando yn hytrach nag arwain a gweld y person yn hytrach na’r broblem. Wrth i 4 sôn am bysgota, trafodais y posibilrwydd o gyfeirio at weithiwr cefnogol, gyda’i gydsyniad, er mwyn helpu i gyflawni’r hyn oedd yn bwysig iddo. Esboniais rôl y gweithiwr cefnogol yn syml fel rhywun “i fynd â ti allan” a rhoi amser iddo brosesu’r wybodaeth. Defnyddiais seibiannau bwriadol a oedd yn ymddangos yn effeithiol, gan iddo ymateb yn gadarnhaol i’r syniad o gynllun wythnos i ddatblygu ei hyder yn y gymuned drwy weithgareddau megis pysgota. Arsylwais bod 4 i weld yn hapus gyda'r syniad hwn gan iddo nodio a gwenu. Ystyriais hyn fel dangosydd bod fy null cyfathrebu wedi bod yn effeithiol ar y pryd gan ei fod wedi ymgysylltu â'r sgwrs ac wedi mynegi barn am rywbeth oedd yn bwysig iddo. Roedd hefyd yn gadarnhaol fy mod yn gallu cynnig gweithiwr cefnogol Cymraeg, gan ddiwallu ei anghenion ieithyddol a diwylliannol yn unol â ‘Mwy na Geiriau’ (Llywodraeth Cymru, 2022).

Tuag at ddiwedd yr arsylwad, gofynnais i 4 a fuasai yn caniatáu i mi rannu copi o’i gynllun gofal gyda staff y lleoliad, dywedodd ei fod yn hapus a gofynnodd i mi hefyd rannu ei bryderon ynglŷn a’i feddyliau annymunol heddiw. Gofynnodd hefyd a oeddwn i yn meddwl ei fod angen bod yn ôl mewn “ysbyty seiciatrig?” a roedd yn bryderus iawn am hyn. Ystyriais bod 4 yn colli ei ffocws eto erbyn hyn ac teimlais ei fod yn heriol i 4, gwyddwn felly ei fod yn syniad da dod a’r arsylwad i ben. Soniais y buaswn yn cael sgwrs gyda ei Dr seiciatreg ynglŷn a’i feddyginiaeth a gwneud cais am adolygiaid. Trwy wneud hyn defnyddiais y sgil cyfathrebu o weithio’n gydweithredol gyda gweithwyr proffesiynol eraill a cyflawni adran 4 y gòd ymarfer Gofal Cymdeithasol Cymru (2017) sef diogelu 4 a sicrhau nad oes unrhyw niwed. Y tro nesaf, ar gyfer cryfhau fy ymarfer, ystyriais efallai fy mod angen defnyddio mwy o gwestiynau gwirio syml megis “beth wyt ti’n ei ddeall o hyn”, “sut mae hyn yn swnio i ti?” er mwyn gwirio dealltwriaeth 4 yn fanylach.



Cyfrif Geiriau: 1,343

1300 o eiriau (+/- 10%: dylech gynnwys nifer y geiriau ar ddiwedd pob adran).










Adborth a sylwadau gan unigolyn sydd angen gofal a chymorth a/neu’i ofalwyr 

Gwybodaeth i’r arsylwr

Ni ddylid cwblhau’r adran hon o’r Arsylwi pan mae’r dysgwr yn bresennol. 

Nid oes angen adborth ysgrifenedig ffurfiol gan yr arsylwr ar ymarfer y dysgwr. Fodd bynnag dylid darparu adborth llafar i’r dysgwr cyn gynted â phosibl ar ôl yr arsylwi. Os nad y mentor yw’r arsylwr, yna dylid rhoi adborth yn ogystal i’r mentor. 

Gall yr arsylwr ddefnyddio rhai neu bob un o'r cwestiynau isod gan eu haralleirio ac ychwanegu esboniadau a phromptiau yn ôl yr angen.  Dylai'r arsylwr gofnodi ymatebion yr unigolyn sydd angen gofal a chymorth a/neu’i ofalwyr isod, neu gan ddefnyddio dull arall os oes angen/os yw ar gael.  
Cyn gofyn y cwestiynau rhaid i'r arsylwr esbonio i'r unigolyn y bydd ei sylwadau’n cael eu rhannu gyda'r dysgwr. Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun. 

Os yw'r arsylwr ddim yn gallu cael adborth, dylid dweud yn fras pam.

	A oedd y gweithiwr cymdeithasol ar amser?  Neu, os oedd yn hwyr, a wnaeth gysylltu â chi?

	Yr oedd y Gweithiwr Cymdeithasol ar amser.

	A wnaeth y gweithiwr cymdeithasol gael eich caniatâd ymlaen llaw i'r arsylwr fod yn bresennol?  
A wnaethon nhw esbonio pam eu bod yn cael eu harsylwi?

	Do, mi wnaeth y Gweithiwr Cymdeithasol son wrthai dros y ffon,  a phan wnaeth ymweld ddiwethaf. Mi wnaeth hi hefyd anfon llythyr i mi. Mi wnaeth egluro i mi beth oedd pwrpas yr arsylwad ac mi wnaeth hyn fy helpu i beidio a phoeni.

Pan wnaeth y ddwy gyrraedd, mi wnaeth y Gweithiwr Cymdeithaso ac yna yr arsylwr eich dwy egluro pam fod y Gweithiwr Cymdeithasol yn cael ei harsylwi. Mi wnaethoch chi hefyd checio efo un o’r staff os yr oeddwn yn fodlon ac yn gyffyrddus efo’r trefniant. Mi wnes i ddweud fy mod yn oce efo hyn.

	A oeddech chi’n glir pam fod y gweithiwr cymdeithasol wedi cwrdd â chi heddiw? 

	Oeddwn, ‘roedd wedi trafod efo fi pan ymwelodd ddiwethaf beth fyddem yn ei drafod heddiw. Mi oedd hyn yn help mawr i mi.

	Yn eich barn chi, pa mor dda oedd y gweithiwr cymdeithasol wedi paratoi ar gyfer y cyfarfod gyda chi? 

	Mi oedd hi wedi paratoi yn dda ac wedi dod a’r ffurflen i mi arwyddo fel yr oedd wedi son am wneud.

	   Ydy'r gweithiwr cymdeithasol wedi gwrando arnoch chi gan barchu eich barn a'ch dymuniadau?

	Do, mae y Gweithiwr Cymdeithasol wedi gwrando ac wedi gwneud tipyn i helpu codi fy hyder. 


	A wnaeth y gweithiwr cymdeithasol siarad â chi mewn ffordd yr oeddech yn ei deall? 
A wnaeth y gweithiwr cymdeithasol ystyried eich anghenion iaith? 

	Do, mae hi bob amser yn siarad efo fi yn Gymraeg fel dwi isio gan mai dyma ydi fy iaith gyntaf. Mae hi hefyd yn gofyn am i ni gael sgwrs mewn stafell dawel fel nad yw’r preswylwyr eraill yn gallu gwrando. Mae hyn yn bwysig i mi.



	Sut mae rhan y gweithiwr cymdeithasol wedi cwrdd â'ch disgwyliadau o'r ymweliad? 

	Mae hi wedi trio yn galed i gael lle yn nes at ble mae fy nheulu yn byw ac wedi ceisio codi fy hyder i wneud pethau megis teithio ar y bws. Mae wedi helpu fi hefyd efo lot o bethau eraill hefyd. 
Ydi, mae wedi cwrdd a fy nisgwyliadau heddiw.

	A oes unrhyw sylwadau neu awgrymiadau eraill yr hoffech eu gwneud?
	Na
























24

image1.png
Prifysgol Cymru
N Y Drindod Dewi Sant

" University of Wales
Trinity Saint David




